**Părea c-aşteaptă…**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Părea c-aşteaptă s-o cuprind în braţe

Şi faţa mea cu mâinile-i s-o ieie,

Ca să mă pierd în ochi-i de femeie,

Citind în ei întreaga mea viaţă.

Dar când s-o prind, ea n-a voit să steie

Ci într-o parte-ntoarse dulcea-i faţă;

Pândind, cu ochii mă-ntreba isteaţă:

Să-mi dea o gură, ori să nu-mi mai deie?

De-astfel de toane vecinic nu te saturi,

Oricât o rogi, ea tot se dă în laturi

Ş-abia la urmă parcă tot se-ndură.

Împotriviri duioase-a frumuseţii

În lupte dulci desfac urâtul vieţii,

Ce n-au amar, fiindcă au măsură.